CELEX: 32014D0084
Language: sl
Date: 2014-02-12 00:00:00
Title: 2014/84/EU: Izvedbeni sklep Komisije z dne 12. februarja 2014 o spremembi Izvedbenega sklepa 2013/426/EU o ukrepih za preprečevanje vnosa v Unijo virusa afriške prašičje kuge iz nekaterih tretjih držav ali delov ozemlja tretjih držav, v katerih je potrjena prisotnost navedene bolezni, in razveljavitvi Sklepa 2011/78/EU (notificirano pod dokumentarno številko C(2014) 715)  Besedilo velja za EGP

14.2.2014   
            
            
               SL
            
            
               Uradni list Evropske unije
            
            
               L 44/53
            
         
      IZVEDBENI SKLEP KOMISIJE
   
   z dne 12. februarja 2014
   o spremembi Izvedbenega sklepa 2013/426/EU o ukrepih za preprečevanje vnosa v Unijo virusa afriške prašičje kuge iz nekaterih tretjih držav ali delov ozemlja tretjih držav, v katerih je potrjena prisotnost navedene bolezni, in razveljavitvi Sklepa 2011/78/EU
   (notificirano pod dokumentarno številko C(2014) 715)
   (Besedilo velja za EGP)
   (2014/84/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (1) in zlasti člena 22(6) Direktive,
   ob upoštevanju naslednjega:
   
               (1)
            
            
               Afriška prašičja kuga je zelo nalezljiva in smrtna okužba domačih in divjih prašičev, z možnostjo hitrega širjenja, zlasti s proizvodi, pridobljenimi iz okuženih živali in kontaminiranih neživih predmetov.
            
         
               (2)
            
            
               Zaradi razmer glede afriške prašičje kuge v Rusiji je Komisija sprejela Sklep 2011/78/EU (2) o uvedbi ukrepov za preprečevanje vnosa navedene bolezni v Unijo. Po potrditvi izbruha afriške prašičje kuge v Belorusiji blizu meje z Litvo in Poljsko junija 2013 je Komisija sprejela Izvedbeni sklep 2013/426/EU (3), ki je razveljavil in nadomestil Sklep 2011/78/EU.
            
         
               (3)
            
            
               Izvedbeni sklep 2013/426/EU določa ukrepe, ki predvidevajo ustrezno čiščenje in razkuževanje vseh „vozil za prevoz rejnih živali“, ki so prevažala žive živali in krmo ter vstopajo v Unijo iz Rusije in Belorusije, ter določa, da je tako čiščenje in razkuževanje treba ustrezno dokumentirati.
            
         
               (4)
            
            
               Izvajanje ukrepov, predvidenih v Izvedbenem sklepu 2013/426/EU, je revidiral Urad za prehrano in veterinarstvo Generalnega direktorata Komisije za zdravje in potrošnike v štirih državah članicah, ki mejijo na Rusijo in Belorusijo.
            
         
               (5)
            
            
               Revizije so pokazale, da čiščenje in razkuževanje tovornjakov za prevoz krme ne more biti v celoti izvedeno zaradi težav pri odkrivanju takih tovornjakov. Poleg tega ni mogoče vedeti, ali so bili ti tovornjaki na krajih, ki lahko predstavljajo tveganje za vnos afriške prašičje kuge.
            
         
               (6)
            
            
               Revizije so pokazale tudi, da so pristojni organi držav članic, ki mejijo na Rusijo in Belorusijo, že vzpostavili dodatne ukrepe za biološko zaščito, ki povečujejo raven preprečevanja vnosa afriške prašičje kuge, na primer dezinfekcijo vozil, ki niso vozila za prevoz rejnih živali, vendar zanje obstaja sum, da lahko pomenijo tveganje za vnos navedene bolezni.
            
         
               (7)
            
            
               Izsledke revizij Urada za prehrano in veterinarstvo bi bilo treba upoštevati za okrepitev ukrepov iz Izvedbenega sklepa 2013/426/EU.
            
         
               (8)
            
            
               Primerno je omejiti obveznost čiščenja in razkuževanja tovornjakov le na tiste tovornjake, ki prevažajo žive živali. Nasprotno pa bi bilo treba uvesti nove ukrepe za biološko zaščito za razkuževanje vozil, ki bi lahko predstavljala tveganje.
            
         
               (9)
            
            
               Stanje v zvezi z afriško prašičjo kugo v zadevni regiji naj bi se razvilo v prihodnjih mesecih, zato bi bilo treba uporabo Izvedbenega sklepa 2013/426/EU časovno omejiti.
            
         
               (10)
            
            
               Izvedbeni sklep 2013/426/EU bi bilo zato treba ustrezno spremeniti.
            
         
               (11)
            
            
               Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJI SKLEP:
   Člen 1
   Izvedbeni sklep 2013/426/EU se spremeni:
   
               1.
            
            
               Člen 1 se nadomesti z naslednjim besedilom:
               „Člen 1
               V tem sklepu ‚vozilo za prevoz rejnih živali‘ pomeni vsako vozilo, ki se je uporabljalo za prevoz živih živali.“
            
         
               2.
            
            
               Člen 2(1) se nadomesti z naslednjim besedilom:
               „1.   Države članice zagotovijo, da izvajalec ali voznik vozila za prevoz rejnih živali ob prihodu iz tretjih držav ali delov ozemelj tretjih držav, navedenih v Prilogi I, pristojnemu organu države članice, v kateri se nahaja vstopno mesto v Evropsko unijo, predloži informacije, ki kažejo, da so bili prostori za prevoz rejnih živali ali natovarjanje, po potrebi zunanji del tovornjaka, nakladalna rampa, oprema, ki je bila v stiku z živalmi, kolesa in voznikova kabina ter zaščitna oblačila/škornji, uporabljeni med raztovarjanjem, očiščeni in razkuženi po zadnjem raztovarjanju živali.“
            
         
               3.
            
            
               Člen 3 se spremeni:
               
                           (a)
                        
                        
                           Odstavek 3 se nadomesti z naslednjim besedilom:
                           „3.   Kadar pregledi iz odstavka 1 pokažejo, da čiščenje in razkuževanje vozil za prevoz rejnih živali nista bila zadovoljivo izvedena, pristojni organ sprejme enega od naslednjih ukrepov:
                           
                                       (a)
                                    
                                    
                                       za vozilo za prevoz rejnih živali odredi ustrezno čiščenje in razkuževanje na kraju, ki ga je določil pristojni organ, čim bliže vstopnemu mestu na ozemlje zadevne države članice, in izda potrdilo iz odstavka 2;
                                    
                                 
                                       (b)
                                    
                                    
                                       kadar ni primernih instalacij za čiščenje in razkuževanje v bližini vstopnega mesta ali obstaja tveganje, da bi preostanki proizvodov živalskega izvora lahko izpadli iz neočiščenih vozil za prevoz rejnih živali:
                                       
                                                   (i)
                                                
                                                
                                                   zavrne vstop v Unijo vozila za prevoz rejnih živali ali
                                                
                                             
                                                   (ii)
                                                
                                                
                                                   opravi predhodno razkuževanje na kraju samem vozila za prevoz rejnih živali, ki ni zadovoljivo očiščeno in razkuženo pred začetkom izvajanja ukrepov iz točke (a) v obdobju 48 ur po prihodu na mejo EU.“
                                                
                                             
                                 
                     
                           (b)
                        
                        
                           Doda se naslednji odstavek 5:
                           „5.   Pristojni organ države članice točke vstopa v Unijo lahko za vsako vozilo, vključno s tistimi za prevoz krme, za katera ni mogoče izključiti velikega tveganja za vnos afriške prašičje kuge na ozemlje Unije, odredi razkuževanje na kraju samem koles ali katerega koli drugega dela vozila, ki je po njegovem mnenju potrebno za zmanjšanje tega tveganja.“
                        
                     
         
               4.
            
            
               Za členom 4 se vstavi naslednji člen 4a:
               „Člen 4a
               Ta sklep se uporablja do 31. decembra 2015.“
            
         Člen 2
   Ta sklep je naslovljen na države članice.
   
      V Bruslju, 12. februarja 2014
      
         
            Za Komisijo
         
         Tonio BORG
         
         
            Član Komisije
         
      
   
   
      (1)  UL L 24, 30.1.1998, str. 9.
   
      (2)  Sklep Komisije 2011/78/EU z dne 3. februarja 2011 o nekaterih ukrepih za preprečevanje prenosa afriške svinjske mrzlice iz Rusije v Unijo (UL L 30, 4.2.2011, str. 40).
   
      (3)  Izvedbeni sklep Komisije 2013/426/EU z dne 5. avgusta 2013 o ukrepih za preprečevanje vnosa v Unijo virusa afriške prašičje kuge iz nekaterih tretjih držav ali delov ozemlja tretjih držav, v katerih je potrjena prisotnost navedene bolezni, in razveljavitvi Sklepa 2011/78/EU (UL L 211, 7.8.2013, str. 5).